# V. A modern XX. század

**1. Az új református népiskolai tanterv**

1908. szeptember 22-én Pápán a Dunántúli Református Egyházkerület elfogadta népiskoláinak új tantervét.

Tantárgyai a következők voltak:

1. Hit- és erkölcstan I-VI. osztály + ismétlő osztályok
2. Beszéd- és értelemgyakorlatok I-II. osztály
3. Magyar nyelv I-VI. osztály + ismétlő osztályok
4. Földrajz III-VI.
5. Polgári jogok és kötelességek V-VI. osztály + ismétlő oszt.
6. Mennyiségtan I-VI. osztály + ismétlő osztályok
7. Természetrajz V-VI. osztály
8. Természettan V-VI. osztály
9. Gazdaságtan V-VI. o. (fiúk – leányok külön) + ism. oszt.
10. Ének I-VI. osztály
11. Rajzolás I-VI. osztály
12. Kézimunka I-VI. osztály + ismétlő iskola
13. Testgyakorlás I-VI. osztály (fiúk – leányok külön)

Közreadtak több óratervet, közöttük az egy tanerős osztatlan népiskolák óratervét is.

**2. Kocsis Sándor néptanító ügye**

A református népiskola 1893-ban új tanítót kapott Kocsis Sándor személyében. Ő váltotta a nyugdíjba vonult Csikesz József kántortanítót, aki hihetetlen hosszú ideig, összesen 30 évig tanított Simontornyán. Működésével elégedettek voltak, s mint az előzőekben láttuk, még nyugdíjas korában is támogatta egyházát.

Csikesz József tanító úr utóda már több problémát, és az évek múltával egyre több problémát okozott az egyházközségnek. 1898. június 15-én Id. Nagy Lajos lelkész és Verebi János gondnok egy levéllel fordult a kultuszminiszterhez, hogy ***„…Kocsis Sándor tanító 5. éve után járó korpótlékot az állampénztárból kegyesen méltóztassék kiutalni***.” Mindent mellékeltek hozzá (24 db), csak Kocsis tanító úr oklevelét nem, mert tudomásuk szerint ***„…anyagi szegénység miatt nem szerzett meg eddig …”***, de megígérte nekik, hogy amint anyagi helyzete megengedi, az oklevél megszerzését legfontosabb kötelességének tekinti. A továbbiakban méltatták a tanító úr munkáját ***„…Ma is jeles osztályzat van neve után jegyezve az iskolai jegyzőkönyvben***”[[1]](#footnote-1), s minden lehetséges indokot felhoztak az állami segély elnyerése ügyében. Az utóbbi megállapításuknak ellent mond egy levéltári forrás. 1899. november 6-án a Tolnavármegyei Közig. Biz. kereste meg levéllel Szász Károly református püspök urat (és a királyi tanfelügyelőt is) azzal a problémával, hogy Kocsis Sándor a simontornyai református iskolában úgy tanít, hogy összesen ***„…képezdei tanfolyamoknak csak egy évét végezte be…***”, így természetesen nem tud kellő eredményt felmutatni ***„…mi által az ifjuságnak hátramaradása idéztetik elő.”*** [[2]](#footnote-2)

Az egyházi hatóságok, hogy némileg törvényesítsék Kocsis Sándor működését, olyan jogosítvánnyal ruházták fel a tanítót, ami biztosította számára az egyhelyben maradást. Komolyabb megoldásra még 5-6 év múlva sem gondoltak, mert a királyi tanfelügyelő az 1905-ös látogatásáról a következőket jelentette: ***„Meg kell azonban említenem, hogy Kocsis Sándor simontornyai ev. ref. tanító többszöri sürgetésem dacára oklevéllel még most sem bír…”*** [[3]](#footnote-3)

 1907-ben kénytelen-kelletlen, de a mezőföldi református egyházmegye is foglalkozott az üggyel. Szűcs Dezső esperes úr vázolta fel az 1907-es tényállást*: ”A mi egyházi törvényeink is, jelesül a VI. t.-cz. 25. §-a világosan kimondja, hogy rendes tanítókul csak okleveles egyének alkalmazhatók. E törvény értelmében … Simontornya köteles lesz tanitói állását okleveles egyénnel betölteni. Simontornya tanitója, tekintettel arra, hogy 37. év óta már tanitó, a Nagymélt. v. és k. minister urhoz folyamodott, továbbtanithatási engedélyért, ezért Simontornya felfüggesztheti az eljárást az ideig, míg kérvénye elintézést nyer*.”[[4]](#footnote-4)

1908-ra a helyzet nem változott ill. az egyházi hatóságok szerint igazságtalanság érte mind a református tanítót mind a hitfelekezetet. Az esperesi jelentésben ez így nyert megfogalmazást: *„…Nem hagyhatom … megemlités nélkül azt a megbotránkoztató ügyet, miszerint Tolnavármegye k. tanfelügyelősége, dacára hogy Kocsis Sándor simontornyai ref. tanitó helyhez kötötten ugyan, de véglegesen jogositva van a tanitásra; őt az ottani gazdasági ismétlő iskolánál nem engedi alkalmazni; ref. vallásu gyermekeink pedig a hozzájuk betolakodó fanatikus barát által vallásukat illetőleg folytonosan gunyolódásnak; sőt durva sértésnek vannak kitéve, pedig vallás-tanitási órán róm. kath. lelkész előtt növendékeink nem is tartoznak jelen lenni!” [[5]](#footnote-5)* Úgy döntöttek, hogy nem hagyják annyiban a dolgot, és élnek a feljelentés lehetőségével. Ennek eredményéről azonban nem találtam forrást sem a helyi, sem a levéltári anyagban.

1910-ről maradt viszont egy érdekes tanfelügyelői jelentés, ami nemcsak a református, hanem Simontornya egész oktatásügyét feltárja. Tihanyi Dezső kir. tanfelügyelő igen sokat látogatott (1 hónapban akár 20 iskolát is), de ezek a vizsgálatok –véleményem szerint- nem lehettek elég alaposak, mert jelentésébe szerepel ***„Az elért eredményt jónak találtam***”[[6]](#footnote-6) bejegyzés. A tanfelügyelő úr megvizsgálta a simontornyai analfabéta hallgatók tanfolyamát, a katolikus népiskolát, a református népiskolát, a magán elemi iskolát és a községi gazdasági fiú ill. leány ismétlő iskolát. Ezek szerint kihagyta a biztosan létező zsidó iskolát ill. véleménye szerint hat helyen folyt oktatás Simontornyán. A református tanító természetesen még mindig Kocsis Sándor volt, csak ezek szerint nem került szóba az iskolai végzettsége.

A tanító úr 1898-ban (45 évesen) ígérte meg lelkészének, hogy befejezi tanulmányait, ehhez képest 1911-ben (58 évesen) még mindig képesítés nélküli, pedig egy 1907-es rendelet előírta, hogy az oklevél nélküli tanítók vizsgakötelezettségét. Helyzetét tovább rontotta kezdődő szembaja, mely arra ösztönözte, hogy kérje nyugdíjaztatását. Jól látta, hogy a munkája után járó nyugdíj összegéből nem tud megélni, ezért magához I. Ferenc Józsefhez fordult egy alázatosan könyörgő levéllel. (9. melléklet)

Kérelmét támogatva írt a császárnak Szűcs Dezső egyházmegyei esperes úr is***: „…Szemgyengülése miatt kevésbé, de főképen az országos törvény rendelkezése folytán oklevél nélkül nem folytathatja tovább hivatalát. Mint 58 éves – 4 kiskorú gyermek atyjának,- 200 korona évi nyugdíjjal megelégedni, s ez éhenhalás ellen pedig koldulnia kell.”*** [[7]](#footnote-7)

Hamarosan kiderült, hogy törvény szerint Kocsis Sándor sem rendes, sem segéd, sem ideiglenes tanítónak nem tekinthető. Mindezt Joó András lelkész úr írta az esperes úrnak egy 1912. április 9-én kelt levelében. Ebből az is kiderül, hogy új helyettes tanító dolgozik a református iskolában, s nem is eredménytelenül***:”…már is észlelt tanitásbeli sikerére, a midőn a II-IV osztból kiválogatott mintegy 20 növendég már ír olvas (előző évben még ezt sem tudták, ezért zugolódott a nép).”*** [[8]](#footnote-8)A plébános levele egy kissé indulatos, mert Kocsis tanító úr problémájának megoldását a nyakába varrták, pedig ő volt az egyetlen, aki egyáltalán nem tehetett semmiről. Annak idején nem ő alkalmazta Kocsis Sándort, megörökölte elődjétől a tanítót is és az akkut helyzetet is. Szűcs Dezső esperes érzékelte a lelkész úr haragját, ezért írta válaszul 1912. május 28-án a következőket: ***„...A Kocsis S. ügyétöl szeretnék megmenekülni. – Mindketten hol eszünkkel, hol szívünkkel gondolkozunk, - ezért nem történik meg a rideg intézkedés. – Én is hivatkozhatom … Tisztelendő úr leveleire, melyekben a tanító úr s családja iránti könyörületről irt. Fáradozott igen sokat a felség folyamodás körül, részben velem is.”*** [[9]](#footnote-9) A továbbiakban kifejtette, hogy a miniszteri jogosítvány miatt nem lehet eldönteni, hogy annak birtokában Kocsis Sándor bármikor elbocsátható ideiglenes tanítónak minősül-e, vagy más megítélés alá esik. Ha nem elbocsátható ***„…egy évi ellátása jár (VI. 31.§)”*** [[10]](#footnote-10) További tanácsa, hogy a simontornyai gyülekezet kérjen állásfoglalást a megyei közgyűléstől ***„…megindokoltan arrol, hogy a jogositvánnyal biró, nem okleveles,- tanitani már nem képes tanítóval szemben mi kötelessége és mi joga van az egyháznak?”*** [[11]](#footnote-11) Nem sikerült nyomára bukkanni a megye állásfoglalásának, de az is előfordulhat, hogy a hitfelekezet nem is kért ilyen segítséget. A legmegnyugtatóbb elintézési mód mindenki számára a nyugdíjaztatás lett volna, valamilyen elfogadható összeggel. Babay Kálmán lelkész, a tanügyi bizottság elnöke 1912. október 15-én Simontornyára írt levelében nyomatékkal felhívta az érintetteket, hogy ***„…most már haladéktalanul – 2 nap leforgása alatt – készítsék el a Nagymélt. Vallás- és Közoktatásügyi Minister Úrhoz intézendő kegyelmi nyugdijt – 600 kor – kérő folyamodásuknak kérvényét s azt benyujtás végett püspök úr Ő méltóságához küldjék el.”*** [[12]](#footnote-12) 1912 őszére rosszul alakultak a dolgok, mert a miniszteri leirat a tanító úr végkielégítéséről, s nem a nyugdíjaztatásáról szólt. Az esperes úr fájlalta is a dolgot, mert ***„…600 korona nyugdíjjal biztattuk meg a szegény öreg tanitót és ez ígéret hatása alatt volt hajlandó Kocsis úr nyugdijaztatását kérni az egyházi vezetőséggel együtt. Ki az önmaga és családja iránt hanyag tanitó eleget csalta önmagát, én nem adok tápot azon támadható véleményének, hogy mi megcsaljuk. Ilyen értelemben írok Püspök úrnak a 200 korona nyugdijpotló segélyért méltóztassék a kérvényt beadni***..” [[13]](#footnote-13) Szűcs Dezső esperes úr annak is hangot adott levelében, hogy ameddig nem intéződik el a tanító ügye, biztosan talál néhány pártfogót, akik szamaritánusi érzéstől vezettetve segítséget nyújtanak nehéz helyzetében.

Kocsis Sándorné hamarosan könyörgő levéllel kereste fel az egyházat, hogy a már egy éve betegszabadságon lévő férjén segítsen. Az esperes úr a javaslatát egy kérdő mondatban fogalmazta meg: ***„…a folyó évi termés hasznát át lehetne-e adni a szegény családnak?***” [[14]](#footnote-14)

Ezután ill. már ezzel párhuzamosan indult el egy lavinaszerű folyam a kántortanítói fizetéssel kapcsolatosan, amiről később még részletesebben szólok. A lényege, hogy annak idején Kocsis Sándor nagyon kevés fizetést kapott, mert amikor ***„…1894 ben beállított rendes, még inkább helyettes tanitó oklevél nélkül nem jajonghatott, hogy a valóságos fizetés az 580 kor.”*** [[15]](#footnote-15), s nem a feltüntetett, később átírt 766 korona. (A javadalmazását később megpróbálta helyesbíttetni Kocsis tanító, de nem sikerült.) Egy dolog egészen biztosnak tűnik, hogy ez a javadalmazás akkoriban mindkét félnek megfelelt, mert a egyházközségnek kevés volt a pénze, a tanítónak meg az iskolai végzettsége. Igaz, egy fontos előírásról megfeledkeztek, és megtörtént az a hihetetlen dolog, hogy Simontornyán több mint egy évtizedig „helyettes” tanító működött. Ő irányította az 500 lelkes gyülekezet 50-80 fős gyermekseregét.

Az 1912. július 11-i jegyzőkönyv egy álláspontbeli ill. állapotbeli változást rögzített:

Kocsis Sándor visszahelyezését kérte javadalmazásába, 1912-13. iskolai évre azonban Becságh Géza oklevél nélküli tanítót bízták meg a helyettesítésével. *„A közgyülés Kocsis Sándor simontornyai ideiglenes tanitó további alkalmaztatását függővé teszi attól, hogy a tanitó törvényhatósági orvosi bizonyitványnyal igazolja, hogy szembetegsége annyira megszünt, hogy tanitói kötelezettségének eleget tehet. Szem orvosi bizonyitvány a tanév megkezdése előtt az esperesnek bemutatandó. … Kocsis Sándor tanitót további időre is alkalmazhatja mindaddig, míg tanitói kötelességének eleget tud tenni, vagy időközben végkielégitésben nem részesül a beterjesztett kegyelmi kérvénye alapján.”* [[16]](#footnote-16) Vagyis Kocsis Sándor rendes nyugdíjaztatását nem sikerült elfogadtatni a minisztériummal, az egyházközség 1 éven túl már nem akarta vállalni a betegeskedő tanító ellátását ill. sokan megkérdőjelezték a tanító betegségének súlyosságát, valódiságát. A simontornyaiak egy 11 oldalas iratban összegezték véleményüket, s juttatták el az egyházi hatóságokhoz. Leglényegesebb pontjai segítenek abban, hogy tisztán láthassuk az áldatlan helyzet kialakulásának okait és következményeit.

1. ***„Kocsis Sándor úr 1871 előtt, csupán egy képezdei évvel próbálkozott, az sem sikerült. Minden ezzel ellentétben tanusított szorgalma dacára is első kötelessége lett volna saját jó felfogandó jövője érdekében oklevelet szerezni, hogy öreg korában szerzett családjának kenyeret nyujthasson…”*** [[17]](#footnote-17) Vagyis az egyházközség elismerően szólt a tanító kezdeti szorgalmáról, de ugyanakkor bírálta felelőtlenségét.
2. Az 1910/11. iskolai év a szülők mélységes felháborodásával végződött, mert elégedetlenek voltak a tanítás eredményével. ***„A presbiterium egybehangzó véleménye … Kocsis Sándort semmi esetre sem óhajtja az 1912-13 tanévre még kevésbé még öt évig tanítóul megtartani.***” [[18]](#footnote-18) Idézték az 1895. 14. sz. egyházmegyei jegyzőkönyvet, amely bizonyítja, hogy a presbitérium nemigen szólhatott bele Kocsis Sándor alkalmazásába***: „Jelenti esperes, hogy Simontornyán, ott nem lévén rendes tanító, Kocsis Sándor képezdei tanfolyamot tanult egyént alkalmazta helyettes tanítóul. Helyeslő tudomásul szolgál.”*** [[19]](#footnote-19)A református tanügyi törvények szerint a helyettes ideiglenes tanítóról a presbitérium dönthet, fel is mondhat neki. A bökkenő csupán annyi, hogy ezzel a jogával eddig nem élt. Az igazsághoz azonban az is hozzátartozik, hogy a fenti idézet utolsó sora nem úgy hangzik, mintha ezt bármikor megtehette volna. A tárgyalt időben viszont úgy tűnik, hogy a „kálvini nyakasság” kerítette hatalmába simontornyai presbitereket.
3. Kocsis Sándor simontornyai tanításának összes jogcíme a következő leírt mondat: ***”…a helyhez kötött tanítási jogosítványt megadom …”***,[[20]](#footnote-20) vagyis helyettesként nem kellett évről évre odébb állnia.
4. A továbbiakban leszögezték, hogy a 70-80 református növendéknek nem is annyira az oklevélre lenne szüksége, hanem a tanító erőre, a tanító képességre, de ezzel az öreg tanító már nem rendelkezik.
5. Az 1912/13-as tanévre ismét Becságh Gézát szerették volna megválasztani, mert elégedettek voltak munkájával.

Szűcs Dezső esperes leveléből kitűnik, hogy akceptálta a presbitérium véleményét. Végiggondolta az összes megoldási lehetőséget és elküldte Joó András lelkész úrnak Simontornyára:

1. A nyugdíjintézetnél nem tudott segíteni sem ő, sem a konvent Kocsis Sándor ügyében.
2. Javaslatot tett egy körlevélre, melynek segítségével néhány évig talán lehet segélyezni a tanítót***. „A segély az asszony kezéhez … adatnék, mert az öreg elköltené magára.”*** [[21]](#footnote-21)
3. Ajánlotta a kis gyermekek árvaházi elhelyezését.
4. Felvetette a tanítóné munkába állásának lehetőségét (házvezetést, főzést stb.).

Joó András tekintélyt parancsoló, igazságkereső, de nagyon meleg szívű lelkésze lehetett a református hitgyülekezetnek. A keze nyomát őrző levelek arról tanúskodnak, hogy a végsőkig kitartott igaza mellett: cáfolt, vitatkozott, érvelt, de sosem feledkezett meg küldetéséről, hivatásáról. Vagyis emberként mindig támogatta Kocsis Sándor ügyét, még akkor is, ha lelkészként a gyülekezet érdekeit kellett szem előtt tartania. Az eklézsia nem tudott pénzt adni a tanítónak, de Joó András minden követ megmozgatott, hogy némi alamizsnához juttassa őt. Ezt bizonyítja egy 1913-as levele is, amit a minisztériumhoz címzett. Írása nem nélkülözte az olyan retorikus elemeket sem, amelyek segítettek hatásosabban ábrázolni a tanító tragikus helyzetét. ***„…1875 től bolyong a tanítói pályán … 1894-ben kiköt oklevélnélküli állapotával Simontornyán … ahol egészen 1913. aug. 31ig tanít egyfolytában mindvégig oklevél nélkül. Legutóbbi években részint gyengülése részint diploma nélküli volta miatt a tanítói pályától való megvállással kell foglalkoznia … De milyen válás! 43 évi tanítás után királyi kegyelemből évi kettőszáz korona, a koldusénál is kisebb falat!!!***”[[22]](#footnote-22) Ebből a levélből derül ki, hogy Kocsis Sándor csak 51 éves korában nősült meg, elvett egy kétgyermekes anyát, s gyorsan született még két közös gyermekük. A lelkész kimutatta, hogy a napi 1 főre jutó jövedelmük 10 és fél fillér, ami majdnem semmire sem elég, de az egyház olyan szegény, hogy nem tud segíteni. A minisztériumtól 2-300 korona évi segélyt kért volt tanítója számára. Ugyancsak ebből a levélből derül ki, hogy minden lehető fórumon szót emelt Kocsis tanítóért, még Tisza Istvánnak is írt, de eredményt nem ért el. Viszont első alkalommal találunk utalást arra, hogy a császári segítség megérkezett 200 korona képében.

1913-ban két lemondó nyilatkozatot látott el kézjegyével a hányatott életű tanító.

* Április 20-án ***„…végkielégittési Kérvényem elintézése után a simontornyai református tanitói állásról lemondok”*** [[23]](#footnote-23)
* December 18-án egy nyugta alapján 237 koronát kapott az ***„…1912-913 évi tanitói föld árendája cimén azon megjegyzéssel, hogy ezzel az egyháztól többé semmit sem követelek, teljesen kivagyok fizetve.”*** [[24]](#footnote-24)

A Kocsis ügy egyáltalán nem egyszerű megoldásáról egy esperesi jelentés nyomán szerezhetünk tudomást. Ezek szerint 600 korona végkielégítést kapott az oktatási kormányzattól és évi 200 korona kegydíjat az országos tanítói nyugdíjintézettől.

Kocsis Sándor aláírásával utoljára egy 1915-ös nyilatkozaton találkoztam. Ugyan egyszer már elismerte, hogy a helyi református egyházzal szemben semmilyen követelése nincs, ez az irat arról árulkodik, hogy erről megfeledkezett. ***„Alúlirott hitelesen kinyilatkoztatom, hogy a simontornyai református egyházközség részemre a szőlőtelepítési váltság dijat is megfizette, igy a simontornyai református egyházközségen semmi néven nevezendő követelésem nincs***.” [[25]](#footnote-25)

Később még kétszer találkoztam Kocsis Sándor nevével 1916-ban. Először akkor, amikor Nagy Béla segédtanfelügyelő kiutaltatott számára ***„…100 K nyugdíjpótló államsegélyt…”*** [[26]](#footnote-26)Másodszor egy 1916. febr. 28-án kelt levélben, amelyet Köblös Samu református főgimnáziumi igazgató írt Hajdúböszörményből, a Református Bocskay-Főgimnáziumból a simontornyai lelkésznek. Ebből megtudjuk, hogy ifjú Kocsis Sándor, aki a gimnázium tanulója volt, a négy legfontosabb tantárgyból elégtelen érdemjegyet kapott. ***„…a nagyon gyenge alaphoz még a kellő szorgalom sem járul - a gyermek az intézetben a legutolsó helyen áll tanulás dolgában. … Szíveskedjék Kocsis Sándor szüleivel tudatni, hogy a jövő évre Sándort nem áll módunkban felvenni. … sajnáljuk szívből a szülők helyzetét, de … nekik is be kell látniok, hogy intézetünknek nem az a célja, hogy a gyenge és ismétlő tanulók számát szaporítsa s ezzel a törekvő árva gyerekeket szoritsa ki kebeléből.” [[27]](#footnote-27)***

Kocsis Sándor utóda egy kis időre Becságh Géza helyettes tanító volt, aki a bérét nem kaphatta meg idejében, mert egy presbitériumhoz írt levelében a következő olvasható: ***„…Tehát kérem a nagyt. és mélyen tisztelt presbitériumot, legyen méltányos és ne hozzon engem abba a kellemetlen helyzetbe, hogy szolgabíróság utján szerezzek érvényt jogos követelésemnek ami így legalább ¼ vagy ½ évi fizetés megadására kötelezné a presbitériumot, illetve az egyházat.”*** [[28]](#footnote-28) Az ő ténykedése arra az időre esett (1912/13. tanév néhány hónapjára), amikor egy hirtelen mozdulattal visszahelyezték Kocsis Sándort állásába, ő pedig egyik napról a másikra fizetés és munkahely nélkül maradt. A másik ideiglenes tanító Futó József tanítóképezdei növendék volt, akit az 1914/15-ös iskolai évre alkalmaztak.

1. Református irattár – rendezetlen iratok – Nagy Lajos lelkész levele a vallás- és közoktatásügyi miniszterhez [↑](#footnote-ref-1)
2. TMÖL – Közig. Biz. iratok 361/1899. [↑](#footnote-ref-2)
3. TMÖL – Közig. Biz. iratok 701/1905. [↑](#footnote-ref-3)
4. Református irattár – A mezőföldi reform. egyhm. 1907. évi julius hó 30-31. napjain Székesfehérváron tartott rendes közgyűlésének jegyzőkönyve – 99.o. [↑](#footnote-ref-4)
5. Református irattár – A mezőföldi reform. egyházmegy 1908. évi julius hó 21-22. napjain Székesfehérváron tartott rendes közgyülésének jegyzőkönyve - 11.o. [↑](#footnote-ref-5)
6. TMÖL – Közig. Biz. iratok 403/1910. [↑](#footnote-ref-6)
7. Református irattár – rendezetlen iratok – Szűcs Dezső esperes levele a császárhoz [↑](#footnote-ref-7)
8. Református irattár – rendezetlen iratok [↑](#footnote-ref-8)
9. Református irattár – rendezetlen iratok – Szűcs Dezső esperes levele Joó András ref. lelkészhez. [↑](#footnote-ref-9)
10. Református irattár – rendezetlen iratok – Szűcs Dezső esperes levele Joó András ref. lelkészhez. [↑](#footnote-ref-10)
11. Református irattár – rendezetlen iratok – Szűcs Dezső esperes levele Joó András ref. lelkészhez. [↑](#footnote-ref-11)
12. Református irattár – rendezetlen iratok [↑](#footnote-ref-12)
13. Református irattár – rendezetlen iratok [↑](#footnote-ref-13)
14. Református irattár – rendezetlen iratok [↑](#footnote-ref-14)
15. Református irattár – rendezetlen iratok [↑](#footnote-ref-15)
16. Református irattár – 1912. julius 11-i székesfehérvári közgyűlés jegyzőkönyve [↑](#footnote-ref-16)
17. Református irattár – rendezetlen iratok – A simontornyai presbitérium levele az egyházi hatóságokhoz 1912. július 14-én [↑](#footnote-ref-17)
18. Református irattár – rendezetlen iratok – A simontornyai presbitérium levele az egyházi hatóságokhoz 1912. július 14-én [↑](#footnote-ref-18)
19. Református irattár – rendezetlen iratok – A simontornyai presbitérium levele az egyházi hatóságokhoz 1912. július 14-én [↑](#footnote-ref-19)
20. Református irattár – rendezetlen iratok – A simontornyai presbitérium levele az egyházi hatóságokhoz 1912. július 14-én [↑](#footnote-ref-20)
21. Református irattár – rendezetlen iratok – Szűcs Dezső esperes 438/1913. sz. levele [↑](#footnote-ref-21)
22. Református irattár – rendezetlen iratok – Joó András lelkész levele a vallás és közoktatásügyi miniszterhez [↑](#footnote-ref-22)
23. Református irattár – rendezetlen iratok – Kocsis Sándor nyilatkozata [↑](#footnote-ref-23)
24. Református irattár – rendezetlen iratok - Nyugta [↑](#footnote-ref-24)
25. Református irattár – rendezetlen iratok – Kocsis Sándor kegydíjas tanító utolsó nyilatkozata 1915. szept. 8. [↑](#footnote-ref-25)
26. TMÖL – Közig. Biz. iratok – 162/1916. [↑](#footnote-ref-26)
27. Református irattár – rendezetlen iratok – Köblös Samu levele a simontornyai református lelkészhez [↑](#footnote-ref-27)
28. Református irattár – rendezetlen iratok – Becságh Géza 1913. február 4-én kelt levele [↑](#footnote-ref-28)